text: Sønderjyske pølser under mistanke 
  04 september 2010 kl. 09.37
  Tepølser fra Højer er mistænkt for at være årsag til 150 tilfælde af salmonella. Højer Pølser har nu trukket sine tepølser tilbage fra butikkerne.
  Det er Statens Seruminstitut og Fødevarestyrelsen, der har undersøgt pølserne efter de seneste måneders udbrud af salmonella.
  Fødevarestyrelsen oplyser, at den formodede salmonella i pølserne skyldes bakterier i noget kød, som virksomheden har købt på et dansk slagteri.
  
  Smid pølserne ud
  Der er tale om tepølser, der er solgt i dagligvarebutikker over hele landet med en mindste holdbarheds dato senere end den 5. juli 2010.
  Fødevarestyrelsen opfordrer forbrugere, der har købt tepølse fra Højer Pølser, til at smide dem ud eller levere dem tilbage til butikken.
  Statens Serum Institut understreger i øvrigt, at resultaterne af tepølserne fra Højer Pølser er foreløbige. Yderligere prøver skal endeligt bekræfte eller afkræfte det første resultat.
  